62003CC0467_EL
Προτάσεις του γενικού εισαγγελέα
Προτάσεις του γενικού εισαγγελέα
I – Εισαγωγή
1. Το Finanzgericht München υπέβαλε στο Δικαστήριο προδικαστικό ερώτημα σχετικά με το πώς πρέπει να καταταγεί στη συνδυασμένη ονοματολογία (στο εξής: ΣΟ) ένα σύστημα βιντεοπαρακολούθησης με βοήθεια ηλεκτρονικού υπολογιστή. Η επίμαχη συσκευή αποθηκεύει τα σήματα που εκπέμπουν διάφορες κάμερες σε σκληρούς δίσκους, αφού τα συμπιέσει, με σκοπό την αναπαραγωγή τους σε οθόνη.
2. Η προσφεύγουσα της κύριας δίκης, η εταιρία Ikegami Electronics (Europe) GmbH (στο εξής: Ikegami), θεωρεί ότι η ψηφιακή συσκευή εγγραφής, βάσει του τρόπου λειτουργίας της και λόγω του γεγονότος ότι όλα τα συστατικά της έχουν ως μόνο σκοπό την επεξεργασία πληροφοριών, αποτελεί «αυτόματη μηχανή επεξεργασίας πληροφοριών» υπό την έννοια της διακρίσεως 8471 5090 ΣΟ. Η καθής αρχή της κύριας δίκης, η Oberfinanzdirektion Nürnberg (στο εξής: OFD Nürnberg), θεωρεί αντιθέτως ότι, σύμφωνα με τη σημείωση 5 E του κεφαλαίου 84 ΣΟ, πρέπει να ληφθεί υπόψη η λειτουργία της συσκευής, η οποία πρέπει να θεωρηθεί ως «βιντεοφωνική συσκευή εγγραφής ή αναπαραγωγής» υπαγόμενη στη διάκριση 8521 9000 ΣΟ.
3. Το Finanzgericht München διερωτάται επί της ερμηνείας της σημειώσεως 5 E του κεφαλαίου 84 ΣΟ και ερωτά το Δικαστήριο αν η σημείωση αυτή πρέπει να ερμηνευθεί υπό την έννοια ότι μία συσκευή βινετοπαρακολούθησης, που αποθηκεύει τα σήματα τα οποία εκπέμπουν διάφορες κάμερες σε σκληρούς δίσκους, αφού τα συμπιέσει, με σκοπό την αναπαραγωγή τους σε οθόνη, έχει λειτουργία διαφορετική από την επεξεργασία πληροφοριών.
II – Νομικό πλαίσιο
4. Όπως ίσχυε κατά την περίοδο των πραγματικών περιστατικών, η συνδυασμένη ονοματολογία – η πρώτη μορφή της οποίας περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (2) – περιέχεται στο παράρτημα Ι του κανονισμού (ΕΚ) 2031/2001 της Επιτροπής, της 6ης Αυγούστου 2001 (3) .
5. Το δεύτερο μέρος του ως άνω παραρτήματος περιλαμβάνει ένα τμήμα XVI με τον τίτλο «Μηχανές και συσκευές, ηλεκτρικό υλικό και τα μέρη τους, συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών».
6. Το τμήμα αυτό υποδιαιρείται σε δύο κεφάλαια, ήτοι στο κεφάλαιο 84, με τον τίτλο «Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις, μέρη αυτών των μηχανών ή συσκευών», και στο κεφάλαιο 85, με τον τίτλο «[Ηλεκτρικές] μηχανές, συσκευές και ηλεκτρικά υλικά και τα μέρη τους, συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση και μέρη και εξαρτήματα των συσκευών αυτών».
7. Στο κεφάλαιο 84 περιλαμβάνεται μεταξύ άλλων η διάκριση 8471, με τον τίτλο «Αυτόματες μηχανές επεξεργασίας πληροφοριών και μονάδες (στοιχεία) αυτών, μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού».
8. Η διάκριση 8471 50 αφορά τις «ψηφιακές μονάδες επεξεργασίας εκτός από εκείνες των κωδικών 8471 41 και 8471 49, που φέρουν ή όχι στο ίδιο περίβλημα ένα ή δύο από τους επόμενους τύπους μονάδων: μονάδα μνήμης, μονάδα εισόδου και μονάδα εξόδου». Η διάκριση 8471 50 90 αφορά εκείνα από τα ως άνω προϊόντα τα οποία δεν προορίζονται για αεροσκάφη της πολιτικής αεροπορίας. Στον κανονισμό 2031/2001 τα προϊόντα αυτά απαλλάσσονται από συμβατικούς δασμούς.
9. Στο κεφάλαιο 85 περιλαμβάνεται μεταξύ άλλων η κλάση 8521, με τον τίτλο «Συσκευές εγγραφής ή αναπαραγωγής βιντεοφωνικές, έστω και με ενσωματωμένο δέκτη βιντεοφωνικών σημάτων». Η διάκριση 8521 90 00 αφορά εκείνα από τα προϊόντα αυτά τα οποία δεν φέρουν μαγνητικές ταινίες. Στον κανονισμό 2031/2001 ο συμβατικός δασμός για τα προϊόντα αυτά είναι 14 %.
10. Οι σημειώσεις 3 έως 5 του τμήματος XVI ορίζουν τα ακόλουθα:
«3. Εκτός [αν υπάρχουν] αντίθετες διατάξεις, οι συνδυασμοί μηχανών διαφόρων ειδών που προορίζονται να λειτουργούν μαζί και που αποτελούν ένα μόνο σώμα, καθώς και οι μηχανές που είναι κατασκευασμένες για να εξασφαλίζουν δύο ή περισσότερες διαφορετικές λειτουργίες, εναλλακτικές ή συμπληρωματικές, κατατάσσονται ανάλογα με την κύρια λειτουργία που χαρακτηρίζει το σύνολο.
4. Όταν μια μηχανή ή ένας συνδυασμός μηχανών αποτελείται από διάφορα στοιχεία (έστω και χωρισμένα ή συνδυασμένα μεταξύ τους με σωληνώσεις, διατάξεις μετάδοσης της κίνησης, ηλεκτρικά καλώδια ή άλλη διευθέτηση) για να εξασφαλίζουν όλα μαζί μια ακριβώς καθορισμένη λειτουργία που περιλαμβάνεται σε μια από τις κλάσεις του κεφαλαίου 84 ή του κεφαλαίου 85, το σύνολο κατατάσσεται στην κλάση που αντιστοιχεί στη λειτουργία που εξασφαλίζει.
5. Για την εφαρμογή των προηγούμενων σημειώσεων, η ονομασία “μηχανές” καλύπτει τις μηχανές, συσκευές, διατάξεις, μηχανικές επινοήσεις και διάφορα υλικά που αναφέρονται στις κλάσεις των κεφαλαίων 84 ή 85».
11. Η σημείωση 5 του κεφαλαίου 84 περιλαμβάνει μεταξύ άλλων τα ακόλουθα:
«Α. Θεωρούνται ως “αυτόματες μηχανές επεξεργασίας πληροφοριών”, σύμφωνα με την έννοια της κλάσης 8471:
α) οι αριθμητικοί (ψηφιακοί) υπολογιστές που μπορούν:
1) να καταγράφουν το ή τα προγράμματα επεξεργασίας πληροφοριών και τουλάχιστον τα αμέσως αναγκαία στοιχεία για την εκτέλεση αυτού ή αυτών των προγραμμάτων·
2) να προγραμματίζονται ελεύθερα, σύμφωνα με τις ανάγκες του χειριστή·
3) να εκτελούν αριθμητικές επεξεργασίες που καθορίζονται από το χειριστή και
4) να εκτελούν, χωρίς ανθρώπινη παρέμβαση, πρόγραμμα επεξεργασίας την εκτέλεση του οποίου πρέπει να μπορούν, μέσω λογικής απόφασης, να τροποποιούν κατά τη διάρκεια της επεξεργασίας·
[…]
Ε) Οι μηχανές που προορίζονται για μια ειδική λειτουργία διαφορετική από εκείνη της επεξεργασίας πληροφοριών και που φέρουν ενσωματωμένη ή εργάζονται σε συνδυασμό με αυτόματη μηχανή επεξεργασίας πληροφοριών, ταξινομούνται στην κλάση που αντιστοιχεί στη λειτουργία τους ή, αν δεν υπάρχει, σε μια υπολειπόμενη κλάση.»
III – Ιστορικό της διαφοράς και το προδικαστικό ερώτημα
12. Στις 6 Δεκεμβρίου 2001 η Ikegami ζήτησε από το Zolltechnische Prüfungs- und Lehranstalt München (τεχνικό ινστιτούτο διακριβώσεως και επιμορφώσεως των τελωνείων του Μονάχου) (Γερμανία) να της χορηγήσει δεσμευτική πράξη περί δασμολογικής κατατάξεως αφορώσα συσκευή υπό την ονομασία «Digital Recorder SDR G 8000 8».
13. Η συσκευή αυτή αποτελείται, πλέον ενός πληκτρολογίου και ενός ποντικιού, από μια βασική μονάδα περιλαμβάνουσα ένα στοιχείο με το όνομα Video Digitizer Board, μια οθόνη για 4 κάρτες βίντεο, ικανή να δεχθεί μέχρι 8 τηλεοπτικές κάμερες, με πλήκτρα ελέγχου της κινήσεως της εικόνας, μητρική κάρτα με επεξεργαστή και 3 υποδοχές σκληρών δίσκων, μνήμη βίντεο, κάρτα modem, κάρτα γραφικών, κάρτα δικτύου LAN, κάρτα ήχου, σκληρό δίσκο και συσκευή ανάγνωσης CDRW. Στον σκληρό δίσκο έχει εγκατασταθεί το λειτουργικό σύστημα Windows ME, ένα πρόγραμμα για ψηφιακές εγγραφές και ένα πρόγραμμα για τον οδηγό CDRW.
14. Ενώ η Ikegami ζητούσε την κατάταξη της ως άνω συσκευής στη διάκριση 8471 50 90 της ΣΟ, το Zolltechnische Prüfungs- und Lehranstalt München χορήγησε στις 14 Ιανουαρίου 2002 δεσμευτική πράξη περί δασμολογικής κατατάξεως, με τον αριθμό DE M/119/02 1, κατατάσσοντας τη συσκευή στη διάκριση 8521 90 00 της ΣΟ, ως «βιντεοφωνική συσκευή εγγραφής ή αναπαραγωγής».
15. Αφού υπέβαλε ανεπιτυχώς ένσταση, η προσφεύγουσα άσκησε ενώπιον του Finanzgericht München προσφυγή κατά της ως άνω δεσμευτικής πράξεως. Θεώρησε ότι η επίμαχη συσκευή πρέπει να θεωρηθεί ως μηχανή επεξεργασίας πληροφοριών, δεδομένου ότι τόσο τα κατ’ ιδίαν συστατικά της στοιχεία όσο και ο τρόπος λειτουργίας της έχουν ως αποκλειστικό σκοπό μια τέτοια επεξεργασία: όλα τα συστατικά της συσκευής υπάγονται στην κλάση 8471 ΣΟ, χωρίς κανένα από αυτά να υπάγεται στην κλάση 8521 ΣΟ. Επιπλέον των προεγκατεστημένων προγραμμάτων εφαρμογής, είναι δυνατή ανά πάσα στιγμή η εγκατάσταση άλλων τέτοιων προγραμμάτων, έτσι ώστε η συσκευή να μπορεί να χρησιμοποιείται ως συνήθης προσωπικός υπολογιστής. Εξάλλου, η σημείωση 5 Ε του κεφαλαίου 84 ΣΟ συνεπάγεται την ύπαρξη δύο τουλάχιστον λειτουργιών, ήτοι μιας λειτουργίας επεξεργασίας πληροφοριών και μιας άλλης. Όμως, εν προκειμένω, η υπό κρίση συσκευή είναι μόνο μια συσκευή επεξεργασίας πληροφοριών.
16. Η OFD Nürnberg ζήτησε την απόρριψη της προσφυγής. Στηριζόμενη στη σημείωση 5 Ε του κεφαλαίου 84 της ΣΟ, υποστήριξε ότι μια μηχανή της οποίας η λειτουργία στηρίζεται σε ηλεκτρονικό υπολογιστή πρέπει να κατατάσσεται ανάλογα με τη δική της λειτουργία και όχι με εκείνη των συστατικών της στοιχείων. Εν προκειμένω, αποκλειστικές λειτουργίες της συσκευής είναι – λόγω της ειδικής συνθέσεώς της – η ψηφιακή εγγραφή και αναπαραγωγή ήχου και εικόνας με σκοπό τη βιντεοπαρακολούθηση, οπότε θα έπρεπε να καταταγεί στη δασμολογική κλάση 8521 ΣΟ.
17. Το Finanzgericht München εκθέτει στη διάταξη περί υποβολής προδικαστικού ερωτήματος ότι η επίμαχη συσκευή – έστω και αν αντιστοιχεί στον ορισμό της αυτόματης μηχανής επεξεργασίας πληροφοριών υπό την έννοια της σημειώσεως 5 Α, στοιχείο α΄, του κεφαλαίου 84 και, μολονότι μπορεί να χρησιμοποιηθεί με τον ίδιο τρόπο όπως ένας συνήθης προσωπικός υπολογιστής του εμπορίου – χαρακτηρίζεται, λόγω της ειδικής συνθέσεώς της, ως ψηφιακή συσκευή εγγραφής βίντεο και χρησιμοποιείται ως τέτοια. Με βάση τον εξοπλισμό της συσκευής όσον αφορά τόσο τα ηλεκτρονικά της μέρη όσο και το λογισμικό, η λειτουργία της επεξεργασίας πληροφοριών έχει ως μόνο σκοπό την εγγραφή και την αναπαραγωγή σημάτων βίντεο. Η έλλειψη κατάλληλου λογισμικού αποκλείει το ενδεχόμενο να χρησιμοποιηθεί η συσκευή για άλλους σκοπούς. Επομένως, το Finanzgericht München θεωρεί ότι η λειτουργία της συσκευής συνίσταται στην εγγραφή ήχου και εικόνας υπό την έννοια της κλάσεως 8521 ΣΟ και, στηριζόμενο στη νομολογία, συνάγει ότι η λειτουργία αυτή μπορεί εν προκειμένω να αποτελεί λειτουργία διαφορετική από την επεξεργασία πληροφοριών υπό την έννοια της σημειώσεως 5 Ε του κεφαλαίου 84.
IV – Η αίτηση εκδόσεως προδικαστικής αποφάσεως και η διαδικασία ενώπιον του Δικαστηρίου
18. Κατά συνέπεια, με διάταξη της 24ης Ιουνίου 2003 το Finanzgericht München ανέστειλε τη διαδικασία και υπέβαλε στο Δικαστήριο το ακόλουθο προδικαστικό ερώτημα:
«Έχει την έννοια η σημείωση 5 Ε της Συνδυασμένης Ονοματολογίας, όπως αυτή περιλαμβάνεται στο παράρτημα Ι του κανονισμού (ΕΚ) 2031/2001 (ΕΕ L 279, σ. 1), που τροποποιεί το παράρτημα I του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο, ότι συσκευή βιντεοπαρακολουθήσεως, η οποία καταγράφει σε σκληρό δίσκο τα σήματα που συγκεντρώνουν διάφορες βιντεοκάμερες αφού τα συμπιέσει, προκειμένου να αναπαραχθούν σε οθόνες, έχει λειτουργία διαφορετική από εκείνη της επεξεργασίας πληροφοριών;»
19. Η αίτηση εκδόσεως προδικαστικής αποφάσεως πρωτοκολλήθηκε στη Γραμματεία του Δικαστηρίου στις 6 Νοεμβρίου 2003. Σύμφωνα με το άρθρο 23, δεύτερο εδάφιο, του Οργανισμού του Δικαστηρίου, γραπτές παρατηρήσεις κατέθεσαν η Ikegami και η Επιτροπή των Ευρωπαϊκών Κοινοτήτων.
V – Παρατηρήσεις των διαδίκων
Α –	Παρατηρήσεις της Ikegami
20. Η Ikegami αρχίζει τις παρατηρήσεις της υπογραμμίζοντας ότι, σε αντίθεση με την προηγούμενη νομολογία στον σχετικό τομέα (4), το Δικαστήριο καλείται εν προκειμένω να αποφανθεί επί της δασμολογικής κατατάξεως όχι μεμονωμένων στοιχείων μιας μηχανής επεξεργασίας πληροφοριών αλλά ενός πλήρους προσωπικού υπολογιστή, εξοπλισμένου με διάφορα συμπληρωματικά συστατικά.
21. Σύμφωνα με τη νομολογία του Δικαστηρίου (5), η δασμολογική κατάταξη μιας συσκευής εξαρτάται κυρίως από τα χαρακτηριστικά και τις αντικειμενικές της ιδιότητες, όπως ορίζεται στο κείμενο της οικείας κλάσεως της ΣΟ ή του κοινού δασμολογίου και στις σημειώσεις που περιλαμβάνονται στα τμήματα ή στα κεφάλαια, αποκλειομένου κάθε μεταβλητού παράγοντα. Η δασμολογική κατάταξη δεν μπορεί να εξαρτάται από τη λειτουργία της συσκευής, ειδάλλως λαμβάνονται υπόψη υποκειμενικά κριτήρια, τα οποία απορρίπτει η νομολογία και τα οποία είναι αντίθετα προς την επιταγή της ασφαλείας δικαίου. Το μόνο αντικειμενικό χαρακτηριστικό περί του οποίου γίνεται λόγος στη σημείωση 5 του κεφαλαίου 84 είναι η επεξεργασία πληροφοριών, οπότε αποφασιστική σημασία έχει μόνο το τελευταίο αυτό χαρακτηριστικό καθώς και, προκειμένου να τεθούν τα κριτήρια διακρίσεως σε σχέση με την περίπτωση αυτήν, η ενδεχόμενη ύπαρξη μιας ειδικής λειτουργίας διαφορετικής από την επεξεργασία πληροφοριών. Μια τέτοια «ειδική διαφορετική λειτουργία» απαιτεί κατ’ ανάγκη μιαν άλλη τεχνική διαδικασία σε σχέση με την επεξεργασία πληροφοριών και θα μπορούσε να είναι, για παράδειγμα, εκείνη μιας συγκολλητικής μηχανής ελεγχόμενης από υπολογιστή, όχι όμως εκείνη μιας μηχανής η οποία δεν κάνει τίποτα διαφορετικό από την επεξεργασία πληροφοριών.
22. Δεδομένου ότι κανένα από τα στοιχεία της επίδικης συσκευής δεν είναι σε θέση να επιτελέσει λειτουργία πληροφορικής φύσεως ξεχωριστά από μια μηχανή επεξεργασίας πληροφοριών και, επομένως κανένα από τα στοιχεία αυτά – χωριστά – δεν μπορεί να αποτελέσει το αντικείμενο δασμολογικής κατατάξεως στηριζόμενης στην ειδική του λειτουργία υπό την έννοια της σημειώσεως 5 Ε του κεφαλαίου 84 ΣΟ, πρέπει να προσδιοριστεί αν το σύνολο το οποίο αποτελούν τα στοιχεία αυτά μπορεί να έχει λειτουργία που να βαίνει πέραν της επεξεργασίας πληροφοριών. Κάτι τέτοιο όμως δεν συμβαίνει, διότι, και αν ο συνδυασμός των στοιχείων μπορεί να εξυπηρετεί πιο περίπλοκες τεχνικές λειτουργίες, οι λειτουργίες αυτές εξακολουθούν να είναι λειτουργίες επεξεργασίας πληροφοριών, ενώ η συσκευή δεν μπορεί να εκπληρώνει ούτε στο πλαίσιο των συστατικών της στοιχείων ούτε στο σύνολό της άλλες λειτουργίες από την επεξεργασία πληροφοριών.
23. Η Ikegami, αναφερόμενη στα σημεία 83.0 και 83.5 των επεξηγηματικών σημειώσεων σχετικά με τη σημείωση 4 του τμήματος XVI του εναρμονισμένου συστήματος, όπως ίσχυαν την ημερομηνία καταθέσεως των γραπτών παρατηρήσεών της, παρατηρεί ότι η επίδικη συσκευή δεν έχει κάποια διαφορετική ειδική λειτουργία και ότι, επομένως, πρέπει να αποτελέσει το αντικείμενο χωριστής δασμολογικής εκτιμήσεως, έστω και αν μπορεί να ενσωματωθεί σε ένα σύστημα βιντεοπαρακολουθήσεως σε συνδυασμό με τηλεοπτικές κάμερες. Στο πλαίσιο αυτό η Ikegami υπογραμμίζει ότι η επίδικη συσκευή δεν παρέχει τη δυνατότητα παράλληλης εγγραφής εικόνας και ήχου.
24. Για τους λόγους αυτούς, η Ikegami προτείνει στο Δικαστήριο να δώσει την ακόλουθη απάντηση στο προδικαστικό ερώτημα:
«Η σημείωση 5 Ε της Συνδυασμένης Ονοματολογίας, όπως αυτή περιλαμβάνεται στο παράρτημα Ι του κανονισμού (ΕΚ) 2031/2001 (ΕΕ L 279 της 23ης Οκτωβρίου 2001), που τροποποιεί το παράρτημα I του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο, δεν μπορεί να ερμηνευθεί υπό την έννοια ότι συσκευή βιντεοπαρακολουθήσεως, η οποία καταγράφει σε σκληρό δίσκο τα σήματα που συγκεντρώνουν διάφορες βιντεοκάμερες αφού τα συμπιέσει, προκειμένου να αναπαραχθούν σε οθόνες, έχει λειτουργία διαφορετική από εκείνη της επεξεργασίας πληροφοριών».
Β –	Παρατηρήσεις της Επιτροπής
25. Η Επιτροπή παραπέμπει καταρχάς στις παρατηρήσεις σχετικά με την κλάση 8521 που περιλαμβάνονται στις επεξηγηματικές σημειώσεις του εναρμονισμένου συστήματος περιγραφής και κωδικοποιήσεως των εμπορευμάτων (στο εξής: ΕΣ), τρίτη έκδοση (2002), όπως αυτές προκύπτουν κατόπιν των τροποποιήσεων που έγιναν δεκτές με απόφαση της επιτροπής του ΕΣ κατά την 32η συνεδρίασή της (Νοέμβριος 2003).
26. Σύμφωνα με το σημείο 1 των γενικών κανόνων ερμηνείας της συνδυασμένης ονοματολογίας, η δασμολογική κατάταξη προσδιορίζεται από το κείμενο των δασμολογικών κλάσεων και των σημειώσεων των τμημάτων ή των κεφαλαίων. Κατά συνέπεια, για μια τέτοια κατάταξη, πρέπει να λαμβάνεται καταρχάς υπόψη το κείμενο των δασμολογικών κλάσεων και, στη συνέχεια, οι σημειώσεις των τμημάτων ή των κεφαλαίων, πριν ληφθούν υπόψη οι λοιποί γενικοί κανόνες. Συναφώς, η ειδικότερη δασμολογική κλάση προηγείται έναντι των γενικότερων κλάσεων.
27. Εν προκειμένω, το αποφασιστικό κριτήριο για τη σχετική κατάταξη είναι η «λειτουργία», που είναι τελολογική έννοια συναρτώμενη με τον προορισμό ή τη χρησιμοποίηση ενός εμπορεύματος. Έτσι, ελλείψει ορισμού, η χρήση για την οποία προορίζεται ένα εμπόρευμα αποτελεί μέρος των αντικειμενικών του χαρακτηριστικών. Λίγο ενδιαφέρει αν αυτή η «διαφορετική λειτουργία» εγγραφής και αναπαραγωγής σήματος βίντεο εκπληρώνεται με επεξεργασία πληροφοριών, καθόσον πρόκειται εν πάση περιπτώσει για μια ειδική λειτουργία, που μπορεί να εκπληρώνεται επίσης και χωρίς επεξεργασία πληροφοριών, έστω και αν αυτό είναι δυσχερέστερο. Δεδομένου ότι η λειτουργία ή ο προορισμός της επίδικης συσκευής περιγράφεται με ακρίβεια στο κείμενο της κλάσεως 8521 ΣΟ, και μάλιστα με ειδικότερο τρόπο έναντι της λειτουργίας ή του προορισμού που περιγράφεται στη δασμολογική κλάση 8471 ΣΟ, δεν υπάρχει λόγος να ληφθεί υπόψη ως βάση η σημείωση 5 Ε του κεφαλαίου 84 ΣΟ.
28. Την ανάλυση αυτή επιβεβαιώνει μια απόφαση της 30ής Σεπτεμβρίου 2003, με την οποία το Πρωτοδικείο δέχθηκε ότι απλώς και μόνον το γεγονός ότι μια συσκευή πληροί τις προϋποθέσεις της σημειώσεως 5 Α του κεφαλαίου 84 και το ότι αυτή δεν έχει άλλη ειδική λειτουργία διαφορετική από την επεξεργασία πληροφοριών υπό την έννοια της σημειώσεως 5 E του ως άνω κεφαλαίου δεν αρκεί αυτό καθαυτό για να αποκλειστεί το ενδεχόμενο να μπορεί να καταταγεί μια τέτοια συσκευή σε άλλη δασμολογική κλάση (6) . Η άποψη που υποστηρίζει η προσφεύγουσα θα είχε, επιπλέον, ως αποτέλεσμα να καταστούν άνευ περιεχομένου ορισμένες κλάσεις των κεφαλαίων 85 έως 90, διότι η τεχνολογική εξέλιξη έχει ήδη ως αποτέλεσμα το ότι περισσότερες από τις μνημονευόμενες στα κεφάλαια αυτά συσκευές δεν έχουν πλέον διαφορετική λειτουργία από την επεξεργασία πληροφοριών, υπό την ευρεία έννοια του όρου αυτού. Στην πράξη, δεν θα είναι πλέον δυνατόν να καταταγούν στις κλάσεις αυτές παρά μόνον ορισμένες συσκευές που λειτουργούν με βάση κάποιο εντελώς απαρχαιωμένο τεχνικό σύστημα.
29. Για τους λόγους αυτούς η Επιτροπή προτείνει στο Δικαστήριο να δώσει την ακόλουθη απάντηση στο προδικαστικό ερώτημα:
«Προκειμένου για τη δασμολογική κατάταξη ενός εμπορεύματος, πριν ακόμη εξεταστούν οι σημειώσεις των τμημάτων ή των κεφαλαίων (εν προκειμένω, η σημείωση 5 E του κεφαλαίου 84 της ΣΟ) απαιτείται να λαμβάνονται καταρχάς υπόψη το κείμενο των κλάσεων και οι γενικοί κανόνες ερμηνείας της συνδυασμένης ονοματολογίας. Σύμφωνα με το σημείο 1 των γενικών κανόνων ερμηνείας της συνδυασμένης ονοματολογίας, αφενός, και το σημείο 3 α) των ίδιων κανόνων, αφετέρου, η δασμολογική κατάταξη πραγματοποιείται σε συνάρτηση με τις έννοιες που καλύπτουν οι δασμολογικές κλάσεις, ενώ η ειδικότερη κλάση προηγείται των γενικότερων κλάσεων. Αν η λειτουργία ή ο προορισμός ενός εμπορεύματος περιλαμβάνεται στο κείμενο μιας δασμολογικής κλάσεως, η κλάση αυτή είναι ειδικότερη έναντι άλλης της οποίας το κείμενο περιγράφει με γενικότερο τρόπο το εμπόρευμα ή τη λειτουργία του. Ενόψει των ανωτέρω παρατηρήσεων, εναπόκειται στο αιτούν δικαστήριο να εξετάσει αν το κείμενο της κλάσεως 8521 της ΣΟ περιγράφει το επίδικο εμπόρευμα ειδικότερα σε σχέση με την κλάση 8471.»
VI – Νομική εκτίμηση
30. Για να κατατάξει την επίμαχη συσκευή στη συνδυασμένη ονοματολογία, το αιτούν δικαστήριο ερωτά στην ουσία με ποιον τρόπο πρέπει να ερμηνευθεί η σημείωση 5 E του κεφαλαίου 84. Εντούτοις, η Επιτροπή ορθά υπογραμμίζει ότι η σημείωση αυτή δεν μπορεί να έχει από μόνη της αποφασιστική σημασία για τη σχετική κατάταξη. Αντιθέτως, πρέπει να ληφθεί επίσης υπόψη το κείμενο των δασμολογικών κλάσεων και των άλλων κανόνων που εφαρμόζονται εν προκειμένω. Για τον λόγο αυτό θα εκθέσω κατωτέρω καταρχάς τα εφαρμοστέα για την ως άνω κατάταξη νομικά κριτήρια πριν παραθέσω ορισμένες ενδείξεις σχετικά με την εφαρμογή τους στην υπό κρίση υπόθεση. Έτσι, θα καταλήξω να δώσω μια απάντηση στο προδικαστικό ερώτημα.
Α –	Η κανονιστική ρύθμιση και τα εφαρμοστέα νομικά κριτήρια
31. Η συνδυασμένη ονοματολογία στηρίζεται στο «εναρμονισμένο σύστημα», το οποίο προκύπτει από μια διεθνή σύμβαση συναφθείσα στο πλαίσιο του Παγκόσμιου Οργανισμού Τελωνείων. Ως συμβαλλόμενο μέλος στη σύμβαση αυτή, η Κοινότητα δεσμεύεται από τις διατάξεις της. Σύμφωνα με το άρθρο 300, παράγραφος 7 ΕΚ, οι υποχρεώσεις διεθνούς δικαίου που αναλαμβάνει η Κοινότητα έχουν ισχύ «ενδιάμεσης βαθμίδας», κατώτερη από εκείνη του πρωτογενούς δικαίου, ανώτερη όμως από εκείνη του παράγωγου κοινοτικού δικαίου. Το παράγωγο δίκαιο, που περιλαμβάνει τη συνδυασμένη ονοματολογία, διότι αυτή στηρίζεται σε κανονισμό, πρέπει επομένως να ερμηνεύεται σύμφωνα με το γράμμα του εναρμονισμένου συστήματος.
32. Το εναρμονισμένο σύστημα είναι μια «πολυλειτουργική» ονοματολογία, που έχει θεσπιστεί έτσι ώστε να μπορεί να καλύπτει όλα τα εμπορεύματα που μπορούν να αποτελέσουν το αντικείμενο διεθνών εμπορικών συναλλαγών. Η συνδυασμένη ονοματολογία ακολουθεί τη δομή του εναρμονισμένου συστήματος, συμπληρώνοντάς τη με μια συμπληρωματική υποδιαίρεση, προκειμένου να ληφθούν υπόψη οι δασμολογικής και στατιστικής φύσεως ανάγκες της ΕΚ. Το εναρμονισμένο σύστημα χρησιμεύει ως βάση για τους γενικούς κανόνες, για τα τμήματα και τις σημειώσεις τους, για τα κεφάλαια με τις δικές τους σημειώσεις, για τις δασμολογικές κλάσεις και για τις πρώτες δασμολογικές διακρίσεις, μέχρι το έκτο ψηφίο της περιλαμβάνουσας ένδεκα ψηφία κωδικοποιήσεως του κοινού δασμολογίου (7) . Οι μεταγενέστερες υποδιαιρέσεις στηρίζονται αποκλειστικά στο παράγωγο κοινοτικό δίκαιο.
33. Ο γενικός κανόνας 1 (στο εξής: κανόνας 1) θέτει τη βασική αρχή για κάθε κατάταξη εμπορεύματος στη συνδυασμένη ονοματολογία. Κατά τον κανόνα αυτό, η κατάταξη πρέπει να πραγματοποιείται καταρχάς με βάση το κείμενο των κλάσεων και των σημειώσεων του οικείου τμήματος ή κεφαλαίου. Συναφώς, τα κείμενα των δασμολογικών κλάσεων και των σημειώσεων έχουν την ίδια ιεραρχική ισχύ: το γράμμα της κλάσεως αποτελεί κατά κάποιον τρόπο το βασικό στοιχείο, που συμπληρώνεται και διευκρινίζεται με τις σημειώσεις του οικείου τμήματος και τις σημειώσεις του οικείου κεφαλαίου. Είναι δυνατή επικουρικά η προσφυγή στους γενικούς κανόνες 2 έως 5 (στο εξής: κανόνες 2 έως 5), όταν αυτοί δεν αντιβαίνουν προς το γράμμα των ως άνω κλάσεων και σημειώσεων. Επομένως, πριν πραγματοποιηθεί η προσφυγή σε κάποιον από τους κανόνες 2 έως 5, πρέπει να προσδιοριστεί αν το επίμαχο εμπόρευμα καλύπτεται από το κείμενο μιας δασμολογικής κλάσεως ή αν κάποια σημείωση περιλαμβάνει ειδικές ενδείξεις που καθιστούν δυνατή τη σχετική κατάταξή του. Οι τίτλοι των τμημάτων, των κεφαλαίων και των επί μέρους κεφαλαίων θεωρούνται, αντιθέτως, ως έχοντες απλώς ενδεικτικό χαρακτήρα, η δε επίκλησή τους είναι δυνατή μόνον επικουρικά. Το ίδιο ισχύει για τις επεξηγηματικές σημειώσεις και τις γνωμοδοτήσεις που αφορούν το εναρμονισμένο σύστημα και τη συνδυασμένη ονοματολογία, οι οποίες επίσης δεν έχουν δεσμευτική ισχύ αλλά αποτελούν απλώς συμπληρωματικές πηγές, έστω και αν είναι συχνά σημαντικές, ειδικότερα για την ερμηνεία του γράμματος των δασμολογικών κλάσεων.
34. Είναι αλήθεια ότι ο γενικός κανόνας 1 αναφέρεται μόνο στις δασμολογικές κλάσεις και, επομένως, δεν έχει εφαρμογή παρά μόνο όσον αφορά τα τέσσερα πρώτα ψηφία του οικείου κωδικού. Για τις επόμενες υποδιαιρέσεις, τις διακρίσεις, πρέπει να λαμβάνεται υπόψη ο γενικός κανόνας 6 (στο εξής: κανόνας 6), που προβλέπει στην ουσία μια μέθοδο ανάλογη με εκείνη που χρησιμοποιείται για την κατάταξη των εμπορευμάτων στις δασμολογικές κλάσεις. Τούτο δείχνει ότι η συνδυασμένη ονοματολογία έχει μια αυστηρά ιεραρχική δομή, που επιβάλλει μια προοδευτική κατάταξη, επίπεδο ανά επίπεδο, από το γενικότερο στο ειδικότερο, δηλαδή λαμβάνουσα ως αφετηρία τη δασμολογική κλάση για να καταλήξει στη διάκριση του εναρμονισμένου συστήματος και, τέλος, στην τελική διάκριση της συνδυασμένης ονοματολογίας.
35. Τα δύο κύρια κριτήρια κατατάξεως των εμπορευμάτων είναι τα φυσικά χαρακτηριστικά τους και η χρήση για την οποία αυτά προορίζονται, όπου το τελευταίο αυτό στοιχείο πρέπει να καθορίζεται με βάση αντικειμενικά στοιχεία.
36. Επομένως, η κατάταξη των εμπορευμάτων στη συνδυασμένη ονοματολογία πρέπει να πραγματοποιείται ως ακολούθως: πρέπει καταρχάς (1) να προσδιορίζονται με ακρίβεια τα φυσικά χαρακτηριστικά του εμπορεύματος και η χρήση για την οποία αυτό προορίζεται· στη συνέχεια (2) πρέπει να πραγματοποιείται, με βάση το κείμενο των δασμολογικών κλάσεων των σχετικών τμημάτων και κεφαλαίων, (α) μια προσωρινή κατάταξη με βάση τη χρήση για την οποία προορίζεται το εμπόρευμα και (β) να πραγματοποιείται περαιτέρω μια προσωρινή κατάταξη με βάση τα φυσικά χαρακτηριστικά του· το επόμενο στάδιο (3) συνίσταται στον προσδιορισμό τού αν είναι δυνατό να συναχθεί χωρίς αμφιβολία μια συγκεκριμένη κατάταξη του εμπορεύματος με βάση το γράμμα των κλάσεων και των σημειώσεων των τμημάτων και των κεφαλαίων· αν δεν συμβαίνει κάτι τέτοιο, η σύγκρουση των σχετικών νομικών διατάξεων πρέπει να αίρεται κατ’ εφαρμογήν των κανόνων 2 έως 5 (εν προκειμένω, ειδικότερα, του κανόνα 3)· τέλος, (5) πρέπει να γίνει μια κατάταξη (α) σε μια διάκριση του εναρμονισμένου συστήματος και (β) σε μια διάκριση της συνδυασμένης ονοματολογίας. Όσον αφορά το επίμαχο στην υπό κρίση υπόθεση ερώτημα, πρέπει να δοθεί ειδικότερη προσοχή στο τρίτο στάδιο της διαδικασίας που περιγράφεται ανωτέρω.
Β –	Εφαρμογή στην υπό κρίση υπόθεση
37. Με βάση τα ως άνω κριτήρια και τις ενδείξεις που έχουμε στη διάθεσή μας, το αιτούν δικαστήριο πρέπει να εξετάσει τα ακόλουθα στοιχεία.
1. Ορισμός του εμπορεύματος
38. Η επίδικη συσκευή αποτελείται από συνδυασμό στοιχείων τα οποία, συνδεόμενα μεταξύ τους με διατάξεις συνδέσεως και μεταφοράς, με ηλεκτρικά καλώδια ή με άλλου είδους διατάξεις, προορίζονται να λειτουργούν μαζί και να συνθέτουν ένα σύνολο. Στην ουσία, πρόκειται για συνήθη στοιχεία που απαρτίζουν έναν προσωπικό υπολογιστή, με την προσθήκη όμως ενός ορισμένου αριθμού άλλων στοιχείων που έχουν ειδικότερα ως λειτουργία την επεξεργασία δεδομένων βίντεο.
39. Τα συνήθη στοιχεία ηλεκτρονικών υπολογιστών από τα οποία αποτελείται η ως άνω συσκευή είναι ιδίως: η μητρική πλακέτα (τύπου Asus CUV4x-E), ένας συνήθης επεξεργαστής (Intel Pentium III στα 866 Megahertz), μια κεντρική μνήμη (128 Megabyte) συνήθους τύπου, σκληρός δίσκος με 3 υποδοχές, κάρτα γραφικών (στην οποία μπορούν να συνδεθούν οθόνες συνήθους τύπου, κάρτα δικτύου, κάρτα modem, συσκευή ανάγνωσης CDRW, πληκτρολόγιο και ποντίκι. Στον σκληρό δίσκο είναι προεγκατεστημένα το λειτουργικό σύστημα Windows ME και το πρόγραμμα λειτουργίας της συσκευής CDRW, πράγμα το οποίο αποτελεί εξάλλου έναν συνήθη εξοπλισμό των προσωπικών υπολογιστών. Όπως υπογραμμίζει το αιτούν δικαστήριο, η επίμαχη συσκευή έχει όλα τα συστατικά στοιχεία βάσει των οποίων να μπορεί να χρησιμοποιηθεί ως ένας κοινός προσωπικός υπολογιστής συνήθους τύπου.
40. Μεταξύ των ειδικών στοιχείων που διαθέτει η ως άνω συσκευή με σκοπό την επεξεργασία δεδομένων βίντεο σημειώνω τα ακόλουθα: το Video Digitizer Board με μικρή οθόνη για 4 κάρτες βίντεο, το οποίο μπορεί να δεχτεί μέχρι 8 τηλεοπτικές κάμερες, τον μηχανισμό που ελέγχει την κίνηση της εικόνας, και το πρόγραμμα για τη ψηφιακή εγγραφή. Και πάλι πρόκειται για στοιχεία και για προγράμματα που προορίζονται για εγκατάσταση σε προσωπικούς υπολογιστές.
41. Όσον αφορά τον τρόπο λειτουργίας της συσκευής, δεν αμφισβητείται ότι τόσο τα κατ’ ιδίαν συστατικά όσο και η ίδια η συσκευή στο σύνολό της εκτελούν αποκλειστικά λειτουργίες επεξεργασίας πληροφοριών. Τούτο ισχύει ιδίως στο πλαίσιο της επεξεργασίας δεδομένων βίντεο: καταρχάς, οι κάρτες βίντεο μετατρέπουν τα αναλογικά δεδομένα που προέρχονται από τις κάμερες σε ψηφιακά και, στη συνέχεια, τα διαβιβάζουν στο Video Digitizer Board, το οποίο εξασφαλίζει τον συντονισμό μεταξύ των δεδομένων που προέρχονται από τις διάφορες κάρτες βίντεο. Το Video Digitizer Board διαβιβάζει τα συντονισμένα δεδομένα στη μητρική πλακέτα, που τα συμπιέζει και τα εναποθηκεύει στον σκληρό δίσκο. Από τη στιγμή εκείνη, τα δεδομένα μπορούν να εμφανιστούν σε οθόνη, να μεταφερθούν ή να τύχουν επεξεργασίας σε οθόνη. Εντούτοις, έτσι όπως είναι κατασκευασμένη, η συσκευή δεν παρέχει τη δυνατότητα ούτε ταυτόχρονης εγγραφής εικόνας και ήχου ούτε της απεικονίσεως «κινουμένων εικόνων», εγγράφοντας αποκλειστικά «σταθερές εικόνες» με συχνότητα 2 έως 15 εικόνες ανά δευτερόλεπτο (8) .
42. Η συσκευή μπορεί να χρησιμοποιηθεί αυτοτελώς ή σε δίκτυο, έτσι ώστε να μπορούν να εγκατασταθούν εκατοντάδες βιντεοκάμερες με δυνατότητα ταυτόχρονης παρακολούθησης των εγγεγραμμένων εικόνων από 32 χρήστες, είτε απευθείας είτε με χρονική υστέρηση. Η συσκευή μπορεί μεταξύ άλλων να λειτουργεί ως «Client», με δυνατότητα απεικονίσεως εικόνων που δεν έχουν εναποθηκευτεί στην ίδια τη συσκευή αλλά σε άλλο σημείο του δικτύου. Η ίδια αυτή συσκευή είναι επιπλέον εξοπλισμένη με διάταξη η οποία, όταν αντιλαμβάνεται κάποια κίνηση, μπορεί να αυξήσει τη συχνότητα της εγγραφής και την ποιότητα της εικόνας, να σημάνει συναγερμό ή ακόμα και να αποστείλει αυτόματα μηνύματα συναγερμού σε κινητά τηλέφωνα ή σε αναλογικές συσκευές. Τέλος, μια διάταξη ελέγχου της κινήσεως των εικόνων παρέχει τη δυνατότητα μεγεθύνσεως και μειώσεως του μεγέθους ορισμένων στοιχείων της εικόνας, καθώς και περιστροφής των συνδεδεμένων με τη συσκευή τηλεοπτικών μηχανών λήψεως (9) .
43. Δεδομένου ότι η συσκευή αυτή είναι έτσι κατασκευασμένη για την εγγραφή εικόνων και όχι ήχου, προορίζεται να ενταχθεί σε ένα σύστημα βιντεοπαρακολουθήσεως. Τούτο επιβεβαιώνεται τόσο από τα αντικειμενικά χαρακτηριστικά εξοπλισμού της όσο και από την περιγραφή που δίδεται στο πλαίσιο της διαθέσεώς της στο εμπόριο (10) . Είναι ανά πάσα στιγμή δυνατό να χρησιμοποιηθεί για κάποια διαφορετική ή συμπληρωματική λειτουργία, με μόνη προϋπόθεση την εγκατάσταση, σε ορισμένες περιπτώσεις, του καταλλήλου λογισμικού. Επιπλέον της εναποθηκεύσεως σε σκληρούς δίσκους δεδομένων βίντεο με κωδικοποιημένη και συμπιεσμένη μορφή, ο εξοπλισμός τής ως άνω συσκευής καθιστά δυνατή άμεσα ή χωρίς μεγάλη δυσκολία τη χρήση των συνήθων λειτουργιών ενός προσωπικού υπολογιστή με λειτουργικό σύστημα Windows ME, την πραγματοποίηση αντιγράφων ή τη μεταφορά δεδομένων σε ψηφιακό δίσκο (CD), τη μεταφορά δεδομένων μέσω δικτύου, καθώς και την επεξεργασία και τη μετατροπή δεδομένων (βίντεο) σε άλλους μορφώτυπους (Format). Επομένως, για παράδειγμα, θα είναι ευχερής η χρησιμοποίηση στην ως άνω συσκευή συστήματος επεξεργασίας κειμένου ή πινάκων με σκοπό την κατάρτιση πίνακα προσώπων που εισέρχονται σε ένα κτίριο ή εξέρχονται από αυτό, σε συνδυασμό με την εγγραφή εικόνων.
44. Η πρωταρχική λειτουργία της συσκευής είναι, επομένως, η χρησιμοποίησή της στο πλαίσιο συστήματος βιντεοπαρακολουθήσεως. Στο πλαίσιο αυτό, η συσκευή χρησιμοποιείται για να κατευθύνει τις βιντεοκάμερες, για να εγγράφει μεμονωμένες εικόνες με συμπιεσμένη μορφή, να τις εναποθηκεύει, να τις διαβιβάζει, να τις απεικονίζει και να τις μεταφέρει, καθώς και να τις αναλύει με σκοπό να αντιδράσει ή να σημάνει ενδεχομένως συναγερμό. Επιπλέον, η συσκευή αυτή μπορεί να επιτελεί και άλλες λειτουργίες παρακολουθήσεως, όπως είναι η τήρηση καταλόγων επισκεπτών. Από πλευράς των φυσικών χαρακτηριστικών της, πρόκειται για μια κλασική μηχανή επεξεργασίας πληροφοριών, διαθέτουσα συμπληρωματικό εξοπλισμό ο οποίος την καθιστά ικανή για την επεξεργασία δεδομένων βίντεο.
2. Το κείμενο των δασμολογικών κλάσεων
α)	Προσωρινή κατάταξη με βάση τη χρήση για την οποία προορίζεται η συσκευή
45. Λαμβανομένης υπόψη της χρήσεως για την οποία προορίζεται η συσκευή, μπορεί κανείς να σκεφθεί εξαρχής να την κατατάξει στην κλάση 8521 ΣΟ, «βιντεοφωνικές συσκευές εγγραφής ή αναπαραγωγής …», καθώς και στην κλάση 8471 ΣΟ, «Αυτόματες μηχανές επεξεργασίας πληροφοριών και … μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών …» διότι η συσκευή έχει ως πρωταρχική λειτουργία την εγγραφή εικόνων σε υπόθεμα με κωδικοποιημένη μορφή, παρέχοντας επιπλέον τη δυνατότητα επεξεργασίας των σχετικών δεδομένων.
46. Πρέπει ωστόσο να σημειωθεί ότι η κλάση 8521 ΣΟ κάνει λόγο για «βιντεοφωνική εγγραφή ή αναπαραγωγή». Όμως, όπως προκύπτει ιδίως από τις επεξηγηματικές σημειώσεις του εναρμονισμένου συστήματος (11) και από τη συνδυασμένη ονοματολογία (12), τούτο σημαίνει ότι η συσκευή πρέπει να είναι σε θέση να εγγράφει και να αναπαράγει ταυτόχρονα ήχο και εικόνα. Αφετέρου, η έννοια «συσκευές βίντεο» αποτελεί καθώς φαίνεται ένδειξη ότι πρέπει τουλάχιστον να είναι δυνατή η εγγραφή κινούμενων εικόνων. Κατά συνέπεια, η συχνότητα εγγραφής και αναπαραγωγής έπρεπε να είναι της τάξεως των 23 έως 25 εικόνων ανά δευτερόλεπτο, όπως και στον κινηματογράφο γενικά (24 εικόνες ανά δευτερόλεπτο).
47. Εν προκειμένω, το γεγονός ότι η συσκευή διαθέτει μία μόνο κάρτα ήχου δεν καθιστά δυνατή την ταυτόχρονη εγγραφή ήχου μαζί με τις εικόνες που διαβιβάζουν οι οκτώ κατ’ ανώτατο όριο διαφορετικές βιντεοκάμερες, πράγμα το οποίο αποκλείει την κατάταξή της στην κλάση 8521 ως συσκευή εγγραφής βίντεο. Ωστόσο, είναι αλήθεια ότι, σύμφωνα με τα στοιχεία που διαθέτουμε, δεν μπορεί να αποκλειστεί ότι είναι δυνατή, τουλάχιστον, η ταυτόχρονη αναπαραγωγή ήχου και εικόνας, πράγμα το οποίο καθιστά δυνατή την κατάταξή της στην κλάση 8521 ΣΟ ως βιντεοφωνικής συσκευής αναπαραγωγής. Δικαιολογούνται όμως ορισμένες αμφιβολίες για την ορθότητα της κατατάξεως αυτής, διότι, ακριβώς, σκοπός της δεν είναι να είναι μια απλή συσκευή αναπαραγωγής και διότι έχει ως λειτουργία την εγγραφή, την επεξεργασία και την αναπαραγωγή. Οι ανακύπτουσες αμφιβολίες ενισχύονται λόγω του γεγονότος ότι η μέγιστη συχνότητα των 15 εικόνων ανά δευτερόλεπτο, η οποία κατά τα λοιπά επιτυγχάνεται μόνο σε εξαιρετικές περιπτώσεις, δεν αρκεί για να εξασφαλίσει την απρόσκοπτη απεικόνιση μιας συνεχούς κινήσεως. Επομένως, δεν πρόκειται για αυτό το οποίο συνήθως αποκαλείται «εγγραφή βίντεο», αλλά για απλές σταθερές εικόνες. Τέλος, η συσκευή, όχι μόνο δεν περιορίζεται στην εγγραφή των εικόνων αλλά και επεξεργάζεται δεδομένα, για παράδειγμα προς εξακρίβωση του αν αυτά έχουν μεταβληθεί προκειμένου να σημάνει ενδεχομένως συναγερμό, ενώ έχει ακόμη τη δυνατότητα να περιστρέφει τις κάμερες του συστήματος βιντεοπαρακολουθήσεως. Τούτο υπερβαίνει σαφώς τα όρια των λειτουργιών μιας «βιντεοφωνικής συσκευής εγγραφής ή αναπαραγωγής». Ωστόσο, από πλευράς της χρήσεως για την οποία προορίζεται η συσκευή, καθώς και από πλευράς των δυνατοτήτων εγγραφής και αναπαραγωγής της εικόνας, δεν θα πρέπει να αποκλειστεί από την εξέτασή μας άνευ άλλου η δυνατότητα κατατάξεως στην κλάση 8521 ΣΟ.
48. Η συσκευή εξυπηρετεί επίσης τη χρήση περί της οποίας γίνεται λόγος στην κλάση 8471 ΣΟ, καθόσον αποσκοπεί στην εγγραφή οπτικών δεδομένων σε υπόθεμα με κωδικοποιημένη μορφή, παρέχοντας επιπλέον τη δυνατότητα μεταγενέστερης επεξεργασίας των ως άνω δεδομένων.
β)	Προσωρινή κατάταξη με βάση τα φυσικά χαρακτηριστικά
49. Λαμβανομένων υπόψη των συστατικών στοιχείων και της λειτουργίας της, τα ουσιαστικά χαρακτηριστικά της συσκευής δεν οδηγούν παρά στην κατάταξή της στην κλάση 8471 ΣΟ, «Αυτόματες μηχανές επεξεργασίας πληροφοριών … μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών …».
3. Κείμενο των δασμολογικών κλάσεων και σημειώσεις
50. Όσον αφορά τις δύο δασμολογικές κλάσεις της συνδυασμένης ονοματολογίας που είναι δυνατό να καλύπτουν τη συσκευή, δηλαδή τις κλάσεις 8471 και 8521, πρέπει να ληφθεί υπόψη η σημείωση 3 του τμήματος XVI καθώς και οι σημειώσεις 5 A και 5 E του κεφαλαίου 84 ΣΟ. Αντιθέτως, δεν μπορεί να έχει εφαρμογή η σημείωση 4 του  τμήματος XVI, διότι, ναι μεν η επίδικη συσκευή αποτελεί συνδυασμό στοιχείων συνδεδεμένων μεταξύ τους, δεν είναι όμως δυνατό να της δοθεί μια σαφώς συγκεκριμένη λειτουργία που να περιλαμβάνεται σε μία από τις κλάσεις του κεφαλαίου 84 ή του κεφαλαίου 85, διότι η λειτουργία για την οποία προορίζεται η συσκευή αυτή καθιστά δυνατή την κατάταξή της σε δύο διαφορετικές κλάσεις.
51. Με βάση τη σημείωση 3 του τμήματος XVI, θα πρέπει να θεωρηθεί η ως άνω συσκευή ως συνδυασμός μηχανών, που πρέπει να καταταγεί σύμφωνα με την κύρια λειτουργία που χαρακτηρίζει το σύνολο. Η λειτουργία αυτή είναι εν προκειμένω το γεγονός ότι η συσκευή αποτελεί στοιχείο ενός συστήματος βιντεοπαρακολουθήσεως προοριζόμενου να εγγράφει και να αναλύει οπτικά δεδομένα, χωρίς τον ήχο, και να διευθύνει το όλο σύστημα, πράγμα το οποίο συνηγορεί υπέρ της κατατάξεώς της στην κλάση 8471 ΣΟ.
52. Η κατάταξη αυτή μπορεί επίσης να στηριχθεί στη σημείωση 5 A του κεφαλαίου 84 ΣΟ, διότι πρόκειται για ψηφιακή μηχανή ικανή να καταγράφει προγράμματα επεξεργασίας, καθώς και τα απαραίτητα για την εκτέλεση των προγραμμάτων αυτών δεδομένα, διότι μπορεί επίσης να προγραμματιστεί ελεύθερα σύμφωνα με τις ανάγκες του χρήστη, διότι μπορεί να εκτελεί μια καθοριζόμενη από αυτόν αριθμητική επεξεργασία και διότι είναι σε θέση να εκτελέσει χωρίς ανθρώπινη επέμβαση ένα πρόγραμμα επεξεργασίας πληροφοριών, την εκτέλεση του οποίου μπορεί, κατά λογική συνέπεια, να μεταβάλει διαρκούσας της επεξεργασίας αυτής.
53. Όπως ορθά παρατηρεί το αιτούν δικαστήριο, ωστόσο, από τη σημείωση 5 E του κεφαλαίου 84 ΣΟ μπορεί να προκύψει ένα άλλο συμπέρασμα, στην περίπτωση στην οποία η συσκευή επιτελεί ειδική λειτουργία διαφορετική από την επεξεργασία των πληροφοριών, προς εκτέλεση της οποίας περιλαμβάνει απλώς μια αυτόματη μηχανή επεξεργασίας πληροφοριών ή λειτουργεί σε συνδυασμό με μια τέτοια μηχανή.
54. Η Ikegami θεωρ εί ότι μια «διαφορετική λειτουργία» υπό την έννοια της σημειώσεως 5 E του κεφαλαίου 84 ΣΟ συνεπάγεται την ύπαρξη τεχνικής διαδικασίας η οποία διαφέρει από την επεξεργασία των πληροφοριών και η οποία μπορεί για παράδειγμα να είναι εκείνη μιας συγκολλητικής μηχανής ελεγχόμενης από ηλεκτρονικό υπολογιστή, όχι όμως εκείνη μιας μηχανής που δεν κάνει τίποτε άλλο από την επεξεργασία πληροφοριών. Η Επιτροπή και το αιτούν δικαστήριο θεωρούν, αντιθέτως, ότι «διαφορετική λειτουργία» μπορεί επίσης να προκύπτει από επεξεργασία πληροφοριών, καθόσον πρόκειται εν πάση περιπτώσει για ειδική λειτουργία, η οποία μπορεί επίσης να εκπληρώνεται χωρίς επεξεργασία πληροφοριών.
55. Θεωρώ, όπως και η Επιτροπή και το αιτούν δικαστήριο, ότι η «διαφορετική λειτουργία» κατά τη σημείωση 5 E του κεφαλαίου 84 ΣΟ μπορεί επίσης να πραγματοποιείται με επεξεργασία πληροφοριών, τούτο δε για τους ακόλουθους λόγους: δεν υπάρχει καμία αμφιβολία ότι, ως παράδειγμα, ένα κλασικό μαγνητοσκόπιο μαγνητικής ταινίας («βιντεοκασέτας»), γενικά με το σύστημα VHS, θα έπρεπε να καταταγεί στην κλάση 8521 ΣΟ. Σήμερα η τεχνολογία αυτή θεωρείται πεπαλαιωμένη και παραχωρεί βαθμηδόν τη θέση της στις συσκευές εγγραφής και αναπαραγωγής DVD, οι οποίες είναι έτσι κατασκευασμένες ώστε να αναπαράγουν ψηφιακά τον ήχο και την εικόνα, ανεξάρτητα από το αν αποθηκεύουν με μορφή δεδομένων απευθείας σε δίσκους DVD ή, αρχικά, σε σκληρούς δίσκους, υποθέματα με βάση τα οποία τα ως άνω δεδομένα μπορούν να απεικονιστούν σε οθόνη ή να μεταφερθούν σε DVD. Βάσει του συνόλου των λειτουργιών της μιας τέτοια συσκευή πρέπει να θεωρείται ότι έχει ως σκοπό την εγγραφή και την αναπαραγωγή δεδομένων εικόνας και ήχου, ενώ η μηχανή επεξεργασίας πληροφοριών που έχει η συσκευή αυτή έχει ως αποκλειστικό σκοπό να εκτελεί ψηφιακά αυτό το οποίο εκτελούν αναλογικά τα κλασικά μαγνητοσκόπια με χαμηλότερη ποιότητα. Πράγματι, η εν λόγω μηχανή επεξεργασίας πληροφοριών έχει ως ειδικό σκοπό να παρέχει τη δυνατότητα σε μια συσκευή να επιτελεί τη διαφορετική λειτουργία της και δεν μπορεί να χρησιμοποιηθεί για κανέναν άλλο σκοπό. Ιδίως, γενικά αποκλείεται να μπορεί να προγραμματιστεί ελεύθερα. Συνεπώς, δεδομένου ότι δεν πληρούνται οι προϋποθέσεις της σημειώσεως 5 A του κεφαλαίου 84 ΣΟ, η κατάταξη μιας τέτοιας συσκευής αναγνώσεως και εγγραφής DVD στην κλάση 8471 ΣΟ θα ήταν εσφαλμένη, έστω και αν είναι αλήθεια ότι το «εσωτερικό» της συσκευής αυτής δεν έχει άλλη δραστηριότητα από την επεξεργασία πληροφοριών. Στην περίπτωση αυτή, η κατάλληλη κατάταξη θα ήταν στην κλάση 8521 ΣΟ (13) .
56. Ωστόσο, όσον αφορά την επίμαχη συσκευή, η κατάσταση φαίνεται ότι είναι κάπως διαφορετική: αφενός, τα συστατικά της στοιχεία είναι, κατά το ουσιώδες μέρος τους, εκείνα ενός προσωπικού υπολογιστή ο οποίος έχει – προς επεξεργασία της εικόνας – έναν συμπληρωματικό εξοπλισμό επίσης αποτελούμενο από συστατικά στοιχεία συναρτώμενα με τον τομέα της πληροφορικής για προσωπική χρήση. Επομένως, σε αντίθεση με μια συσκευή ανάγνωσης και εγγραφής DVD συνήθους τύπου, η υπό κρίση συσκευή πληροί όλες τις προϋποθέσεις της σημειώσεως 5 A του κεφαλαίου 84 ΣΟ. Δεύτερον, κατά τις πληροφορίες που διαθέτουμε, δεν επιτελεί την κλασική λειτουργία μιας συσκευής βιντεοφωνικής εγγραφής, δηλαδή την ταυτόχρονη εγγραφή και αναπαραγωγή εικόνας και ήχου, αλλά έχει κατασκευαστεί ειδικά για να μπορεί να ενταχθεί σε σύστημα βινετοπαρακολουθήσεως, το οποίο έχει άλλες ανάγκες. Τρίτον, όπως φαίνεται, οι χρήσεις τις οποίες μπορεί να εξυπηρετεί δεν περιορίζονται στην εγγραφή και την απεικόνιση οπτικών δεδομένων, καθόσον η συσκευή αναλύει επίσης τα δεδομένα αυτά προς τον σκοπό της παρακολουθήσεως και της επιτηρήσεως, ενώ επιτρέπει ακόμη τον εξ αποστάσεως έλεγχο του συστήματος παρακολουθήσεως. Πρόκειται για λειτουργίες επεξεργασίας των πληροφοριών οι οποίες υπερβαίνουν τα όρια της περιγραφής που περιλαμβάνεται στην κλάση 8521 ΣΟ.
57. Συνεπώς, το σύνολο των διαφόρων αυτών στοιχείων συνηγορεί υπέρ της κατατάξεως της επίμαχης συσκευής στην κλάση 8471 ΣΟ, διότι έχει ως κύρια λειτουργία την επεξεργασία πληροφοριών προς τον σκοπό της βιντεοπαρακολουθήσεως. Εντούτοις, εναπόκειται στο αιτούν δικαστήριο να προσδιορίσει τις λειτουργίες της συσκευής με ακρίβεια και να το κατατάξει με βάση τα στοιχεία αυτά.
4. Γενικοί κανόνες 2 έως 5
58. Λαμβανομένων υπόψη των ανωτέρω διαπιστώσεων, δεν υπάρχει λόγος να εφαρμοστούν οι γενικοί κανόνες 2 έως 5 της ΣΟ· ο ακριβής ορισμός των λειτουργιών της συσκευής, σε συνδυασμό με την εξέταση του κειμένου των δασμολογικών κλάσεων και των σημειώσεων, θα παράσχει τη δυνατότητα στο αιτούν δικαστήριο να προβεί σε κατάταξη χωρίς περιθώριο αμφιβολίας είτε στην κλάση 8471 ΣΟ είτε στην κλάση 8521 ΣΟ.
5. Η σχετική δασμολογική διάκριση
59. Για την κατάταξη στο εναρμονισμένο σύστημα διαθέτουμε, όσον αφορά την κλάση 8471 ΣΟ, τη διάκριση 10 («Αυτόματες μηχανές επεξεργασίας πληροφοριών, αναλογικές ή υβριδικές»), τη διάκριση 30 («Αυτόματες ψηφιακές μηχανές επεξεργασίας πληροφοριών, φορητές, με βάρος που δεν υπερβαίνει τα 10 kg, και που περιλαμβάνουν τουλάχιστον μία κεντρική μονάδα επεξεργασίας, ένα πληκτρολόγιο και μια οθόνη»), τη διάκριση 41 («άλλες αυτόματες μηχανές επεξεργασίας πληροφοριών: που περιλαμβάνουν, στο ίδιο περίβλημα, τουλάχιστον μία κεντρική μονάδα επεξεργασίας, σε συνδυασμό ή μη με μία κεντρική μονάδα εισόδου και μία μονάδα εξόδου»), τη διάκριση 49 («άλλες αυτόματες ψηφιακές μηχανές επεξεργασίας πληροφοριών: άλλες, που διατίθενται με τη μορφή συστημάτων»), τη διάκριση 50 («Ψηφιακές μονάδες επεξεργασίας εκτός από εκείνες των κωδικών 8471 41 ή 8471 49), που φέρουν ή όχι στο ίδιο περίβλημα έναν ή δύο από τους επόμενους τύπους μονάδων: μονάδα μνήμης, μονάδα εισόδου και μονάδα εξόδου»), τη διάκριση 60 («Μονάδες εισόδου ή εξόδου που μπορούν να περιέχουν στο ίδιο περίβλημα μονάδες μνήμης»), τη διάκριση 70 («Μονάδες μνήμης»), τη διάκριση 80 («άλλες μονάδες αυτόματων μηχανών επεξεργασίας πληροφοριών») και τη διάκριση 90 («άλλες»).
60. Οι διακρίσεις 10, 30, 60 και 70 μπορούν εξαρχής να αποκλειστούν με βάση το κείμενό τους. Είναι επίσης δυνατός ο αποκλεισμός των διακρίσεων 41 και 49, διότι η συσκευή δεν φέρει μονάδα εξόδου (για παράδειγμα μια οθόνη) και παρουσιάζεται ως αυτοτελής μονάδα και όχι με τη μορφή συστήματος. Απομένουν οι διακρίσεις 50, 80 και 90. Δεδομένου ότι οι σημειώσεις δεν έχουν καμία χρησιμότητα εν προκειμένω, πρέπει να ληφθεί υπόψη ο γενικός κανόνας 3 α) που έχει εφαρμογή δυνάμει του γενικού κανόνα 6 και που επιβάλλει να λαμβάνεται υπόψη η ειδικότερη διάκριση. Η διάκριση αυτή είναι, στην προκειμένη περίπτωση, η διάκριση 50, διότι δεν αναφέρεται γενικότερα σε κάθε μορφή «αυτόματων μηχανών επεξεργασίας πληροφοριών» αλλά, ειδικά, στις «ψηφιακές μονάδες επεξεργασίας», που καλύπτουν, μεταξύ άλλων, την επίμαχη συσκευή.
61. Επομένως, απομένει, για την κατάταξη σε διάκριση της συνδυασμένης ονοματολογίας, η διάκριση 10 («που προορίζονται για πολιτικά αεροσκάφη») και η διάκριση 90 («άλλες»). Κατά συνέπεια, η συσκευή πρέπει να καταταγεί στη διάκριση 90.
62. Λαμβανομένου υπόψη του συνόλου των ανωτέρω στοιχείων, εξεταζομένων με βάση τις σχέσεις που υφίστανται μεταξύ τους, η επίμαχη συσκευή πρέπει να καταταγεί στη δασμολογική κλάση 8471 5090 ΣΟ. Εναπόκειται εντούτοις στο αιτούν δικαστήριο να προσδιορίσει με ακρίβεια τις λειτουργίες της συσκευής και να προβεί στην κατάταξή της επ’ αυτής της βάσεως.
VII – Πρόταση
63. Για τους λόγους αυτούς, προτείνω στο Δικαστήριο να δώσει στο προδικαστικό ερώτημα την ακόλουθη απάντηση:
«Για τη δασμολογική κατάταξη εμπορεύματος στη συνδυασμένη ονοματολογία πρέπει, καταρχάς, να προσδιοριστούν με ακρίβεια η λειτουργία και τα φυσικά χαρακτηριστικά του εμπορεύματος αυτού πριν η αρμόδια αρχή προβεί, στο μέτρο του δυνατού, σε κατάταξη χωρίς περιθώρια αμφιβολίας με βάση τα στοιχεία αυτά, καθώς και με βάση το κείμενο των σχετικών δασμολογικών κλάσεων και εκείνο των σημειώσεων κεφαλαίου και των σημειώσεων τμήματος. Η σημείωση 5 Ε της συνδυασμένης ονοματολογίας, όπως προκύπτει από το παράρτημα I του κανονισμού (ΕΚ) 2031/2001 (ΕΕ L 279 της 23ης Οκτωβρίου 2001), που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο, έχει την έννοια ότι η έκφραση «λειτουργία διαφορετική από την επεξεργασία πληροφοριών» καλύπτει μια λειτουργία που εκπληρώνεται με επεξεργασία πληροφοριών. Εναπόκειται στο αιτούν δικαστήριο να προσδιορίσει αν το υπό κρίση εμπόρευμα, λαμβανομένων υπόψη των ιδιοτήτων του, έχει ως λειτουργία την επεξεργασία πληροφοριών ή αν έχει κάποια άλλη λειτουργία».
(1) .
(2)
–	ΕΕ L 256, σ. 1.
(3)
–	ΕΕ L 279, σ. 1.
(4)
–	Η Ikegami επικαλείται τις αποφάσεις της 19ης Μαΐου 1994, C-11/93, Siemens Nixdorf (Συλλογή 1994, σ. I-1945), της 18ης Δεκεμβρίου 1997, C-382/95, Techex (Συλλογή 1997, σ. I-7363), της 19ης Οκτωβρίου 2000, C-339/98, Peacock (Συλλογή 2000, σ. I-8947), της 10ης Μαΐου 2001, C-463/98, Cabletron (Συλλογή 2001, σ. I 3495), και της 7ης Ιουνίου 2001, C-479/99, CBA Computer (Συλλογή 2001, σ. I-4391).
(5)
–	Η Ikegami επικαλείται τις αποφάσεις της 23ης Μαρτίου 1972, 36/71, Henck (Rec. 1972, σ. 187, σκέψη 4), της 1ης Ιουλίου 1982, 145/81, Wünsche (Συλλογή 1982, σ. 2493, σκέψη 12), της 10ης Δεκεμβρίου 1998, C-328/97, Glob-Sped (Συλλογή 1998, σ. I-8371, σκέψη 26), και της 26ης Μαρτίου 1981, 114/80, Ritter (Συλλογή 1981, σ. 895, σκέψη 8).
(6)
–	Βλ. την απόφαση του Πρωτοδικείου της 30ής Σεπτεμβρίου 2003, Τ-243/01, Sony Computer Entertainment Europe κατά Επιτροπής (Συλλογή 2003, σ. ΙΙ-4189, σκέψη 118).
(7)
–	Τα δύο πρώτα ψηφία του αποτελούμενου από ένδεκα ψηφία κώδικα αντιπροσωπεύουν το κεφάλαιο, το τρίτο και το τέταρτο τη δασμολογική κλάση, το πέμπτο και το έκτο τη διάκριση του εναρμονισμένου συστήματος, το έβδομο και το όγδοο τη διάκριση της συνδυασμένης ονοματολογίας, το ένατο και το δέκατο ψηφίο το TARIC και το ενδέκατο ψηφίο τον εθνικό κωδικό.
(8)
–	Η περιγραφή αυτή είναι εκείνη την οποία δίδει ο κατασκευαστής. Βλ. την ιστοσελίδα http://www.ikegami.com/cb/products/sdrg8000.html (όπως είχε στις 14 Δεκεμβρίου 2004).
(9)
–	Βλ. την υποσημείωση 8.
(10)
–	Βλ. την υποσημείωση 8.
(11)
–	Βλ. Παγκόσμιο Οργανισμό Τελωνείων, εναρμονισμένο σύστημα περιγραφής και κωδικοποίησης των εμπορευμάτων – Επεξηγηματικές σημειώσεις, τμήμα XVI, κλάση 85.21, σ. 1662-1663 (όπως είχε τον Φεβρουάριο του 2004).
(12)
–	Βλ. Bundesministerium der Finanzen, Erläuterungen zur Kombinierten Nomenklatur, Position 8521 (όπως ίσχυε στις 17 Μαΐου 2004). Αντιθέτως, δεν κατέστη δυνατό να βρεθεί καμία σχετική πληροφορία στο: Επιτροπή των Ευρωπαϊκών Κοινοτήτων, επεξηγηματικές σημειώσεις της συνδυασμένης ονοματολογίας των Ευρωπαϊκών Κοινοτήτων, ΕΕ 1998, C 287, σ. 1 επ.
(13)
–	Βλ. την αντίστοιχη κατάταξη του Παγκόσμιου Οργανισμού Τελωνείων, εναρμονισμένο σύστημα προσδιορισμού και κωδικοποιήσεως των εμπορευμάτων – Συλλογή των γνωμοδοτήσεων κατατάξεως, τμήμα XVI, κλάση 8521.90, σ. XVI/20 F (όπως είχε τον Φεβρουάριο του 2004.